ZIGA ดีดบวก 3% โบรกฯมองผลงานปี 63 “เทิร์นอะราวด์” เชียร์ “ซื้อ” เป้า 3.40 บ.
ZIGA ดีดบวก 3% โบรกฯมองผลงานปี 63 "เทิร์นอะราวด์" เชียร์ "ซื้อ" เป้า 3.40 บ.
20 ต.ค. 2563

บริษัท ซิก้า อินโนเวชั่น จำกัด (มหาชน) หรือ ZIGA ณ เวลา 10.33 น. อยู่ที่ระดับ 2.08 บาท บวก 0.06 บาท หรือ 2.97% สูงสุดที่ระดับ 2.10 บาท ต่ำสุดที่ระดับ 2 บาท ด้วยมูลค่าการซื้อขาย 1.74 ล้านบาท

ด้านบล.ฟินันเซีย ไซรัส ระบุ คาดกำไรสุทธิไตรมาส 3/63 ที่ระดับ 38 ล้านบาท เพิ่มขึ้น 34% จากไตรมาสก่อน และเพิ่มขึ้น 1,498% เทียบกับช่วงเดียวกันของปีก่อน มากกว่าเดิมที่เคยคาดเล็กน้อย สาเหตุหลักจากอัตรากำไรขั้นต้นที่คาดปรับขึ้นเป็น 20% เป็นอัตรากำไรที่สูงที่สุดในรอบ 2 ปี จากการปรับช่องทางการจัดจำหน่ายที่เชื่อว่าจะทำได้ตามแผน คือเพิ่มช่องทางขายปลีกมากขึ้น (อัตรากำไรสูงกว่าขายส่ง) และได้ประโยชน์จาก Economy of scales ต่อเนื่องหลังเปิดใช้โรงงานใหม่เฟส 2 ตั้งแต่ไตรมาส 3/62
ส่วนแนวโน้มกำไรไตรมาส 4/63 มีโอกาสชะลอจากไตรมาสก่อน  เพราะจำนวนวันทำางานน้อยลง โดยยังคงคาดกำไรทั้งปี 2563 ว่ายัง turnaround เพิ่มขึ้น 205% จากปีก่อน และโตต่อ 24% เทียบกับปีก่อน จากการขยายกำลังการผลิตและรุกช่องทางขายปลีก ราคาหุ้นปัจจุบันมี PE ปี 2563 ที่ 9.8 เท่า และจะลดลงเหลือเพียง 7.9 เท่าในปี 2564 ยังคงแนะนำ “ซื้อ” ปรับไปใช้ราคาเป้าหมายปี 2564 ที่ 3.40 บาทอิง PE 13 เท่าตามเดิม (PEG เพียง 0.8)